ΓΡΑΠΤΗ ΕΡΩΤΗΣΗ E-0978/98

υποβολή: Nel van Dijk (V) και Friedrich-Wilhelm Graefe zu Baringdorf (V) προς την Επιτροπή

(30 Μαρτίου 1998)

Θέμα: Πριμοδοτήσεις για την εκρίζωση οπωροφόρων δέντρων με ψηλό κορμό

Υπάρχει κίνδυνος, η ευρωπαίκή πριμοδότηση για την εκρίζωση μηλεών και αχλαδιών να χορηγηθεί όχι μόνο για την κοπή δέντρων με ψηλό κορμό, αλλά και χαμηλόκορμων δέντρων, κυρίως στην ολλανσική επαρχία του Λιμβούργου; Γνωρίζει η Επιτροπή ότι η επαρχία του Λιμβούργου χορηγεί ακριβώς επιδοτήσεις για να ενθαρρύνει την φύτευση και τη συντήρηση οπωροφόρων δέντρων με ψηλό κορμό;

Είναι σε θέση η Επιτροπή να επιβεβαιώσει ότι η φύτευση και η συντήρηση οπωροφόρων δέντρων με ψηλό κορμό επιδοτείται επίσης στο επίπεδο της ΕΕ, σύμφωνα με τον κανονισμό 2078/92; Συμμερίζεται η Επιτροπή την άποψη ότι οι δύο αυτές αλληλοαποκλίνουσες ρυθμίσεις (σε ευρωπαίκό και περιφερειακό αντιστοίχως επίπεδο) σχετικά με τη χορήγηση επιδοτήσεων δημιουργούν μια λίαν ανεπιθύμητη κατάσταση, οποία συνεπάγεται κατασπατάληση των δημοσίων πόρων;

Συμμερίζεται η Επιτροπή την άποψη ότι η προώθηση της καλλιέργειας - βιολογικών κατά προτίμηση - οπωροφόρων δέντρων με ψηλό κορμό, αντί της εντατικής καλλιέργειας χαμηλόκορμων δέντρων, μπορεί να συμβάλει σε μείωση της υπερπαραγωγής στον εν λόγω τομέα; Συμμερίζεται η Επιτροπή την άποψη ότι η χορήγηση πριμοδοτήσεων για την εκρίζωση οπωροφόρων δέντρων με ψηλό κορμό, θα πρέπει να στηρίζεται σε προκαταρκτική μελέτη των επιπτώσεων, τόσο από οικολογική άποψη όσο και από την άποψη αισθητικής του τοπίου και τουριστικής αξίας;

Είναι διατεθειμένη η Επιτροπή να αναθεωρήσει τα κριτήρια για τη χορήγηση πριμοδοτήσεων κατά την εκρίζωση, λόγου χάριν αυξάνοντας το ελάχιστο όριο των 300 δέντρων ανά εκτάριο ή εγγυώμενη τη συμμετοχή των περιφερειακών και τοπικών αρχών στη διαδικασία λήψης αποφάσεων για τη χορήγηση των εν λόγω πριμοδοτήσεων; Ποιές (άλλες) πρωτοβουλίες προτίθεται να αναλάβει η Επιτροπή προκειμένου να εμποδίσει την μέσω ευρωπαϊκών επιδοτήσεων εξαφάνιση οπωροφόρων δέντρων με ψηλό κορμό, τα οποία είναι πολύτιμα από οικολογική, αισθητική και τουριστική άποψη; Κρίνει η Επιτροπή ότι υπάρχουν δυνατότητες να ενισχυθεί η συντήρηση των δέντρων αυτών και στο Λιμβούργο;

Aπάντηση του κ.Fischler εξ ονόματος της Επιτροπής

(5 Μαΐου 1998)

Η πριμοδότηση για την εκρίζωση των μηλιών, των αχλαδιών, των ροδακινιών και των νεκταρινιών που θεσπίστηκε από τον κανονισμό (ΕΚ) 2200/97(1) του Συμβουλίου περί εξυγίανσης της κοινοτικής παραγωγής των εν λόγω φρούτων έχει ως σκοπό τη μείωση της ικανότητας παραγωγής της Κοινότητας για την καλύτερη προσαρμογή της προσφοράς στη ζήτηση και τον περιορισμό των υφιστάμενων αποσύρσεων. Η εν λόγω ενέργεια περιορίζεται στους οπωρώνες που έχουν πυκνότητα τουλάχιστον 300 δένδρα ανά εκτάριο (150 δένδρα ανά εκτάριο για τα αγροτεμάχια με μηλιές της ποικιλίας Annurca). Ο κανονισμός προβλέπει ότι τα κράτη μέλη καθορίζουν τις περιοχές στις οποίες χορηγείται η πριμοδότηση εκρίζωσης βάσει οικονομικών και οικολογικών κριτηρίων και ότι ορίζουν τους όρους που εξασφαλίζουν ιδίως την οικονομική και οικολογική ισορροπία των σχετικών περιοχών.

Ένα πρόγραμμα στο πλαίσιο του γεωργο-περιβαλλοντικού κανονισμού (ΕΟΚ) 2078/92, της 30 ής Ιουνίου 1992, σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου(2) μπορεί κατάρχήν να περιλαμβάνει τα εν λόγω μέτρα για τη διατήρηση των οπωροφόρων δένδρων με ψηλό κορμό (hoogstam fruitbomen). Ο κανονισμός (ΕΟΚ) 2078/92 έχει ως στόχο, μεταξύ άλλων, να τροποποιήσει ή να διατηρήσει τις εκτατικές μεθόδους παραγωγής και την χρήση άλλων μεθόδων παραγωγής που είναι σύμφωνες με τις απαιτήσεις της προστασίας του περιβάλλοντος (π.χ. βιολογική γεωργία) καθώς και τη διατήρηση του φυσικού χώρου. Οι Κάτω Χώρες ενέκριναν πρόγραμμα για τη βιολογική γεωργία στο πλαίσιο του οποίου οι εν λόγω οπωρώνες εφόσον είναι βιολογικοί μπορούν να λάβουν ενίσχυση. Οι γεωργοί που υποβάλλουν αίτηση για τα προγράμματα αυτά αναλαμβάνουν να διατηρήσουν τα δένδρα για περίοδο 5 ετών κατά τη διάρκεια της οποίας η εκρίζωση δεν επιτρέπεται.

Οι εν λόγω διατάξεις έχουν εγκριθεί με σκοπό την αποφυγή του κινδύνου που ανέφερε το Αξιότιμο Μέλος του Κοινοβουλίου.

(1) EE L 303 της 06.11.1997.

(2) EE L 215 της 30.07.1992.